S-967/2006

Mál þetta var höfðað með ákæru sýslulmannsins í Keflavík, dagsettri 28. júlí 2006, gegn S-kk-þgf P-kk-þgf, kt. 000000-0000, Fífumóa 1d, Njarðvík, ,,fyrir eftirtalin fíkniefnabrot:

I.

Fyrir að hafa, föstudaginn 25. nóvember 2005 haft í vörslu sinni 3,63 g af amfetamíni á þáverandi heimili sínu að Vesturbraut 9, Keflavík (mál nr. 34-2005-11916).

II.

Fyrir að hafa, föstudaginn 30. desember 2005 haft í vörslu sinni 2,77 g af amfetamíni, 0,58 g af hassi, hníf með 29,7 cm löngu blaði og 35 töflur af Methyl-1 testosterone sem flutt hafði verið ólöglega til landsins og ákærði hafði móttekið frá óþekktum aðila (mál nr. 34-2005-13127).

III.

Fyrir að hafa, á 6 mánaða tímabili fyrir 6. janúar 2006 keypt um 150 til 165 g af amfetamíni af óþekktum manni eða mönnum í Reykjavík sem hann seldi á Suðurnesjum þannig að á tímabilinu u.þ.b. í júlí, ágúst og september árið 2005 seldi hann um 10 g á viku, en á tímabilinu u.þ.b. í október, nóvember, desember og til 6. janúar 2006 seldi hann u.þ.b. 10-15 g á mánuði (mál nr. 34-2006-211).

IV.

Fyrir að hafa, sunnudaginn 5. febrúar 2006 haft í vörslu sinni í bifreiðinni VG-590 3,21 g af amfetamíni og 7,88 g af hassi, en lögreglan í Keflavík handtók ákærða á Njarðargötu í Njarðvík og farþegi í bifreiðinni, E-kk-nf H-kk-nf S-kk-nf, hafði þá fleygt hluta efnanna úr bifreiðinni (mál nr. 34-2006-1419).

V.

Fyrir að hafa, fimmtudaginn 2. mars 2006 haft í vörslu sinni 4,93 g af hassi, 93 töflur og eitt stunguglas af ólöglega innfluttum sterum sem ákærði hafði móttekið frá óþekktum aðila (mál nr. 34-2006-2332).

Framangreind brot ákærða teljast varða við 2.gr., sbr. 5.gr. og 6.gr. laga um ávana- og fíkniefni nr. 65, 1974, sbr. lög nr. 60, 1980, sbr. lög nr. 13, 1985, og 2.gr., sbr. 1. mgr. 14.gr., reglugerðar um ávana- og fíkniefni og önnur eftirlitsskyld lyf nr. 233, 2001, II. og V. töluliður að auki við 171.gr. tollalaga nr. 88/2005, sbr. 1. og 2. mgr. 51. gr., sbr. 1. mgr. 68. gr., lyfsölulaga og II. ákæruliður til viðbótar a. liður 2.mgr. 30.gr. vopnalaga nr. 16/1998.

Þess er krafist að ákærði verði dæmdur til refsingar sbr. 1.mgr. 5.gr. laga um ávana- og fíkniefni og sæti upptöku á 9,61 g af amfetamíni, 13,39 g af hassi sbr. 6.mgr. 5.gr. laga um ávana- og fíkniefni, en ólöglega innfluttir sterar sem nefndir eru í ákæru með vísan til 181.gr. tollalaga. Þess er jafnframt krafist að hnífur sem nefndur er í II. ákærulið verði gerður upptækur með vísan 2.mgr. 69.gr. almennra hegningarlaga nr. 19/1940.“

Af hálfu ákærða er þess krafist að honum verði gerð vægasta refsing sem lög leyfa varðandi brot samkvæmt ákæruliðum I., II., IV. og V. Að því er varðar III. ákærulið krefst ákærði þess aðallega að honum verið vísað frá dómi en til vara krefst ákærði þess að hann verði sýknaður af þeim sakargiftum. Til þrautavara krefst ákærði þess að honum verði gerð vægasta refsing sem lög leyfa vegna þessa ákæruliðar. Þá krefst verjandi málsvarnarlauna.

Verða nú rakin málsatvik þar sem þurfa þykir eftir ákæruliðum sem og skýrsla ákærða og vitnis varðandi III. ákærulið.

I.

Ákærði játar sök samkvæmt þessum ákærulið fyrir dómi. Þykir því ekki ástæða til að reifa málavexti frekar en skírskotað er til ákærunnar um málavaxtalýsingu.

Samkvæmt skýlausri játningu ákærða sem er í samræmi við önnur gögn málsins þykir sannað að ákærði hafi gerst sekur um þá háttsemi sem honum er gefin að sök í þessum ákærulið. Brotið er í ákæru rétt fært til refsiákvæða. Verður ákærði því sakfelldur samkvæmt þessum lið ákærunnar eins og krafist er.

II.

Ákærði játar sök samkvæmt þessum ákærulið fyrir dómi. Þykir því ekki ástæða til að reifa málavexti frekar en skírskotað er til ákærunnar um málavaxtalýsingu.

Samkvæmt skýlausri játningu ákærða sem er í samræmi við önnur gögn málsins þykir sannað að ákærði hafi gerst sekur um þá háttsemi sem honum er gefin að sök í þessum ákærulið. Brotið er í ákæru rétt fært til refsiákvæða. Verður ákærði því sakfelldur samkvæmt þessum lið ákærunnar eins og krafist er.

III.

Málsatvik.

Samkvæmt frumskýrslu lögreglu höfðu borist upplýsingar um að ákærði væri stórtækur í sölu fíkniefna sem og dreifingu þeirra á Suðurnesjum og seldi efni frá heimili sínu. Húsleit var gerð á heimili ákærða 30. desember 2005 og fundust þá um það bil 3 g af ætluðu amfetamíni og lítilræði af hassi. Upplýsingar höfðu borist um að í húsnæðinu væru 100 e-pillur en þær fundust ekki við leitina.

Hinn 6. janúar sl. um kl. 18:00 fóru tveir lögreglumenn að heimili ákærða og bönkuðu upp á. Segir í frumskýrslu að ákærði hafi hleypt lögreglumönnunum inn og heimilað leit og framvísað ætluðu tóbaksblönduðu hassi. Ákærði hefði síðan verið handtekinn vegna gruns um fíkniefnamisferli. Leit í íbúðinni hefði hafist kl. 18:05 og lokið kl. 19:37 en ekkert hefði fundist fyrir utan áðurnefnt ætlað tóbaksblandað hass. Ákærði heimilaði einnig leit í bifreið sinni og hófst sú leit kl. 19:47. Hald var lagt á 66 sýnapoka, 4x6 cm að stærð, og 103.500 krónur í peningum. Kemur fram í frumskýrslu að ætlað amfetamín, sem fannst við húsleit hjá ákærða 30. desember 2005, hafi verið í sams konar pokum og fundust í bifreiðinni. Lögregla hefði haldlagt pokana og peningana. Í frumskýrslunni kemur fram að ákærði hafi játað að hluti þess fjár sem haldlagt var umrætt sinn, hafi verið tilkomið vegna fíkniefnasölu hans.

Í málinu liggja frammi tvær lögregluskýrslur sem E-kk-nf V-kk-nf lögreglumaður tók af ákærða. Sú fyrri var tekin 6. janúar sl. kl. 21:25 en sú síðari þann 7. janúar sl. kl. 02:45. Við aðalmeðferð málsins var í dóminum sýnd upptaka af skýrslutökunum á mynddiski. Við síðari skýrslutökuna bar ákærði að hann myndi ekki hversu lengi hann hefði verið að selja fíkniefni en taldi sig hafa hafið fíkniefnasölu á nýjan leik fyrir um það bil hálfu ári eftir eitthvert hlé. Hann hafi selt amfetamín og ætlað að selja e-pillur en hætt við það vegna þess að hann hefði verið undir svo miklu eftirliti lögreglu. Hann hefði verið kominn með ótilgreint magn af E-pillum í sínar vörslur en skilað því eftir síðustu afskipti lögreglu af sér 30. desember 2005. Ákærði lýsti því að hann hefði selt 10 til 15 g af amfetamíni á mánuði undanfarið. Hann hefði dregið saman seglin í fíkniefnasölunni fyrir um það bil 3 mánuðum en hefði í 3 mánuði þar á undan selt um 10 g á viku.

Ákærði vildi ekki upplýsa hvar hann fékk fíkniefnin en kvaðst hafa fengið amfetamínið í Reykjavík og greitt 3 til 4 þúsund krónur fyrir hvert gramm. Hann hefði aldrei tekið meira en 9 g í einu þar sem hann vissi að í málum þar sem haldlagt magn fíkniefna væri undir 10 g væri aðeins um sektargreiðslur að ræða. Ákærði neitaði hins vegar að hafa verið í umfangsmikilli sölu fíkniefna á Suðurnesjum.

Ákærði kom fyrir dóminn við aðalmeðferð málsins og neitaði sök samkvæmt þessum ákærulið að því leyti að hann viðurkenndi að hafa selt amfetamín á síðustu sex mánuðum áður en hann var handtekinn umrætt sinn, en kvaðst ekki hafa selt svo mikið magn sem tilgreint væri í ákæru. Hann hefði keypt ca. 10 til 11 g af amfetamíni á mánuði en kvaðst sjálfur hafa neytt um það bil 1 g af efninu á dag um helgar. Þá kannaðist ákærði við að framlagt skjal með nokkrum nöfnum væri að hluta til skuldalisti vegna fíkniefnasölu hans og kvað hafa komið fyrir að hann lánaði mönnum fíkniefni.

Ákærði sagði minnstan hluta þeirra peninga, sem fundust við leit í bifreið hans 6. janúar sl., hafa verið vegna fíkniefnasölu því mest að þeim hefðu verið laun.

Aðspurður um misræmi í framburði hans hér fyrir dóminum annars vegar og hjá lögreglu hins vegar, kvaðst ákærði ekki hafa verið í nógu góðu ástandi til að svara spurningum þegar skýrslur voru teknar af honum hjá lögreglu umrætt sinn. Hann hefði þá verið búinn að vaka í tvo til þrjá sólarhringa og hefði hann þá verið lengi „á djamminu“og neytt amfetamíns. Við skýrslutökuna hefði hann játað 10 til 15 g af amfetamíni á mánuði en hefði látið lögreglumanninn teyma sig eitthvað lengra og veiða ýmislegt annað upp úr sér.

Ákærði kvaðst nú hafa látið af fíkniefnaneyslu og væru hagir hans breyttir.

Vitnið, E-kk-nf V-kk-nf lögreglumaður, kvaðst hafa yfirheyrt ákærða skömmu eftir handtökuna en síðan hefði ákærði fengið að vera í friði þar til hann var yfirheyrður á ný fimm klukkustundum síðar. Bar vitnið að ákærði hefði sagt lögreglumönnunum að hann væri nýkominn úr vinnu þegar þeir komu heim til hans kl. 18:00 hinn 6. janúar sl. Ekki hefði verið sjáanlegt á ákærða að hann væri undir áhrifum fíkniefna.

Niðurstaða.

Ekki er fallist á það með ákærða að svo verulegir annmarkar séu á III. ákærulið að þeir valdi frávísun hans frá dómi. Þótt hvorki áætlað magns hinna seldu fíkniefna sé tilgreint með nákvæmum hætti né það tímabil sem fíkniefnasalan fór fram á, verður ekki talið að ákæran sé svo óskýr að hún uppfylli ekki skilyrði 116. gr. laga um meðferð opinberra mála nr. 19/1991. Telur dómurinn ekki að vörn ákærða hafi verið áfátt vegna þessa. Verður kröfu ákærða um frávísun III. ákæruliðar því hafnað.

Sannað er með játningu ákærða og öðrum gögnum að hann hefur gerst sekur um söl á amfetamíni á því sex mánaða tímabili sem honum er gefið að sök í þessum ákærulið. Ekki er öðrum upplýsingum eða gögnum til að dreifa í málinu um magn þess amfetamíns sem ákærði hefur selt á tilgreindu tímabili en framburður ákærða sjálfs. Þar sem framburður ákærða er ekki á einn veg að þessu leyti hjá lögreglu og fyrir dóminum þykir rétt, með vísan til ákvæða 1. mgr. 48. gr. laga nr. 19/1991, að miða við framburð ákærða fyrir dómi varðandi magn hins selda amfetamíns og verður því miðað við að ákærði hafi selt um það bil 10 g af amfetamíni á mánuði. Verður ákærði því sakfelldur fyrir sölu á 10 g af amfetamíni á mánuði á umræddu tímabili.

IV.

Ákærði játar sök samkvæmt þessum ákærulið fyrir dómi. Þykir því ekki ástæða til að reifa málavexti frekar en skírskotað er til ákærunnar um málavaxtalýsingu.

Samkvæmt skýlausri játningu ákærða sem er í samræmi við önnur gögn málsins þykir sannað að ákærði hafi gerst sekur um þá háttsemi sem honum er gefin að sök í þessum ákærulið. Brotið er í ákæru rétt fært til refsiákvæða. Verður ákærði því sakfelldur samkvæmt þessum lið ákærunnar eins og krafist er.

V.

Ákærði játar sök samkvæmt þessum ákærulið fyrir dómi. Þykir því ekki ástæða til að reifa málavexti frekar en skírskotað er til ákærunnar um málavaxtalýsingu.

Samkvæmt skýlausri játningu ákærða sem er í samræmi við önnur gögn málsins þykir sannað að ákærði hafi gerst sekur um þá háttsemi sem honum er gefin að sök í þessum ákærulið. Brotið er í ákæru rétt fært til refsiákvæða. Verður ákærði því sakfelldur samkvæmt þessum lið ákærunnar eins og krafist er.

Refsing.

Samkvæmt sakavottorði hefur ákærði tvisvar gengist undir sáttir vegna fíkniefnabrota en hinn 24. október 2003 var ákærði dæmdur í 45 daga fangelsi skilorðsbundið í 3 ár fyrir brot gegn 244. gr. almennra hegningarlaga nr. 19/1940, sbr. 22. gr. sömu laga. Með brotum sínum nú hefur ákærði rofið skilorð framangreinds dóms og verður hann því með vísan til ákvæða 60. gr. almennra hegningarlaga tekinn upp og ákærða nú dæmd refsing í einu lagi. Með vísan til ákvæða 77. gr. almennra hegningarlaga og að öllu framanrituðu virtu þykir refsing ákærða hæfilega ákveðin fangelsi í 4 mánuði en með vísan til þess sem fram er komið um breytta hagi ákærða telur dómurinn rétt að fresta fullnustu refsingarinnar og skal hún falla niður að liðnum 3 árum frá uppkvaðningu dómsins haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Með vísan til 6. mgr. 5. gr. laga nr. 65/1974, 181. gr. tollalaga nr. 88/2005 og 2. mgr. 69. gr. almennra hegningarlaga nr. 19/1940, skal ákærði sæta upptöku á 9,61 g af amfetamíni, 13,39 g af hassi, 35 töflum af Methyl-1 testosterone, 93 töflum og einu stunguglasi af sterum og hnífi með 29,7 cm löngu blaði.

Ákærði greiði allan sakarkostnað, sem er málsvarnarlaun skipaðs verjanda hans, Á-kk-ef J-kk-ef hdl., 174.300 krónur að meðtöldum virðisaukaskatti.

Á-kk-nf E-kk-nf, fulltrúi sýslumanns, flutti málið af hálfu ákæruvaldsins.

A-kvk-nf E-kvk-nf héraðsdómari kveður upp dóm þennan.

DÓMSORÐ:

Hafnað er frávísunarkröfu ákærða.

Ákærði, S-kk-nf P-kk-nf, sæti fangelsi í 4 mánuði en fresta skal fullnustu refsingarinnar skilorðsbundið í 3 ár frá birtingu dómsins að telja og skal refsingin falla niður að þeim tíma liðnum, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði sæti upptöku á 9,61 g af amfetamíni, 13,39 g af hassi, 35 töflum af Methyl-1 testosterone, 93 töflum og einu stunguglasi af sterum og hnífi með 29,7 cm löngu blaði.

Ákærði greiði allan sakarkostnað málsins sem er málsvarnarlaun skipaðs verjanda hans, Á-kk-ef J-kk-ef hdl., 174.300 krónur að meðtöldum virðisaukaskatti.

A-kvk-nf E-kvk-nf

Rétt endurrit staðfestir.

Héraðsdómur Reykjaness 30.10.2006